

**Κως, 17 Μαΐου 2019**

**Προς:** Μέσα Μαζικής Ενημέρωσης

**ΔΕΛΤΙΟ ΤΥΠΟΥ**

ΘΕΜΑ : “Η πόλη της Κω αλλάζει. Εντάχθηκε για χρηματοδότηση το έργο του Open Mall, προϋπολογισμού 1,8 εκ. ευρώ.”

Η πόλη της Κω αλλάζει όψη. Γίνεται πιο όμορφη, πιο ελκυστική, πιο ανθρώπινη.

Σήμερα εντάχθηκε για χρηματοδότηση από το Επιχειρησιακό Πρόγραμμα Ανταγωνιστικότητα, Επιχειρηματικότητα και Καινοτομία (ΕΠΑΝΕΚ) του Υπουργείου Οικονομίας και Ανάπτυξης, η πρόταση του Δήμου Κω και του Επιμελητηρίου για τη δημιουργία Open Mall στην πόλη της Κω. Μια πρόταση που συγκέντρωσε υψηλή βαθμολογία στην αξιολόγηση που έγινε.

Είναι ένα έργο με προϋπολογισμό 1,8 εκ. ευρώ, που θα χρηματοδοτηθεί από το Ευρωπαϊκό Ταμείο Περιφερειακής Ανάπτυξης (ΕΤΠΑ) και από εθνικούς πόρους.

Το Open Mall εντάσσεται στο Σχέδιο Κως 2023 μαζί με ένα ευρύ σχέδιο ανάπλασης του ιστορικού κέντρου της πόλης της Κω που αλλάζει εικόνα.

Ουσιαστικά το συγκεκριμένο έργο είναι μια ολιστική παρέμβαση ανάπλασης στην περιοχή που ορίζεται από τις οδούς: Ακτή Κουντουριώτη (από την δυτική πλευρά του κάστρου έως το Λιμεναρχείο), Ρήγα Φεραίου, 25ης Μαρτίου, Ηφαίστου και Απελλού, Πλατεία Διαγόρα, Ελευθερίου Βενιζέλου (από Ηφαίστου έως Αντ. Ιωαννίδη), Αντ. Ιωαννίδη, Κλεοπάτρας, Βασιλέως Παύλου, Ελευθερίου Βενιζέλου (από Βασιλέως Παύλου έως Μητροπόλεως), Μητροπόλεως, Ιπποκράτους (από Μητροπόλεως έως πλατεία Ελευθερίας), Ναυκλήρου.

Συμμετέχουν στη δράση 221 επιχειρήσεις και καταστήματα σε αυτή την περιοχή.

Τα έργα και οι δράσεις που θα υλοποιηθούν από το Δήμο Κω περιλαμβάνουν:

-προμήθεια φωτιστικών σωμάτων, στυλών και pillars για την αναβάθμιση του δημοτικού φωτισμού,

-σύστημα έξυπνου φωτισμού,

-πλατφόρμα έξυπνης πόλης με αναζήτηση θέσης πάρκινγκ μέσω κινητού τηλεφώνου και παροχή χρηστικής πληροφορίας στον επισκέπτη,

-συστήματα ελεγχόμενης στάθμευσης,

-συστήματα παροχής δωρεάν ασύρματης πρόσβασης στο διαδίκτυο (free wifi),

-προμήθεια και εγκατάσταση αστικού εξοπλισμού κατασκευασμένου με φιλικά προς το περιβάλλον υλικά (έξυπνα παγκάκια),

-προμήθεια ενός mini bus,

-σύστημα ψηφιακής σήμανσης μνημείων και πολιτιστικών χώρων,

-συστήματα ελέγχου πρόσβασης σε πεζόδρομους (βυθιζόμενα κολωνάκια).

Η Κως προχωρά μπροστά και αλλάζει όψη με έργα.

**Γραφείο Τύπου Δήμου Κω**